Document ID: /roh_data/filtered/fineweb-2-filterrobots_roh.jsonl.gz/73566

Dar protecziun ed ina perspectiva ad uffants cun impediments en India – quai è la missiun dad Edith Stecher. Si’organisaziun a Kollegal en il Sid da l’India ha num perquai «Jeevan Jyothi», translatà «nova vita». L’India ha regalà ad Edith Stecher ina segunda vita. Grazia ad in’emissiun en televisiun è ella partida cun 50 onns a Bangalore, ha vis là co che poppins vegnan vendids, co ch'il sistem da castas renda la vita difficila per las classas socialas las pli bassas ed oravant tut co che uffants cun impediments vegnan negligids.
Perquai ha ella decis da restar ed ha accumpagnà durant ils ultims 25 onns a sur milli uffants da la via tras il temp da scola ed ha tgirà a tschients d’uffants impedids en il center da reabilitaziun, ch’ella ha construì. Impurtant è stà per ella da gidar spezialmain era a mattas tras il temp da scola, uschia ha ella fabritgà era in internat be per mattas. Edith Stecher, oriunda da Tarasp en Engiadina, raquinta en il discurs cun Anna Serarda Campell co ch'ella ha chattà sia clamada, co ch'ella ha midà vestì (da la mandura da biro al sari) e tge frasa da ses bab che l'ha purtada tras la vita plain plaschair e confidenza.